ইন্ডিগো বিভ্রাট, স্পেশাল ট্রেন চালাবে ভারতীয় রেল

ওয়েবডেস্ক- উৎসবের মরশুমে মুখ থুবড়ে পড়েছে ইন্ডিগো (IndiGo) বিমান পরিষেবা। রবিবার ষষ্ঠ দিনে পড়েছে এই অচলাবস্থা। বাতিল একাধিক বিমান। সেই সঙ্গে গোদের ওপর বিষফোঁড়ার মতো লাগামছাড়া বিমান ভাড়া! এই সবের মধ্যে ইন্ডিগোর উপর ক্ষোভ উগরে দিয়েছেন যাত্রীরা।

উড়ান বাতিলের জেরে ভারতীয় বিমান বন্দরে হাজার হাজার যাত্রী আটকে পড়েছেন। এই অবস্থায় অসহায় যাত্রীদের পাশে দাঁড়াল ভারতীয় রেল (Indian Rail Way)। জরুরি ভিত্তিতে অতিরিক্ত ট্রেন (Special Train) চালানো হবে। উচ্চ চাহিদা সম্পন্ন রুটগুলিতে স্পেশাল ট্রেন চালানো হবে, যেখানে স্পেশাল সার্ভিস দেওয়া সম্ভব নয়, সেখানে বাড়তি যোগ করা হচ্ছে।

উত্তর-পূর্ব সীমান্ত রেলওয়ে (এনএফআর) সোমবার থেকে একাধিক রুটে বিশেষ ট্রেন পরিষেবা চালু করার ঘোষণা করেছে। ডিব্রুগড় থেকে নয়াদিল্লির জন্য বিশেষ ট্রেন রওনা হবে। এনএফআরের সিপিআরও কপিঞ্জল কিশোর শর্মা বলেন, বিভিন্ন ট্রেনের সাথে বিভিন্ন শ্রেণীর অতিরিক্ত কোচও সংযুক্ত করা হয়েছে। ইন্ডিগো উড়ান বাতিলের কারণে এই উদ্যোগ নেওয়া হয়েছে। সিপিআরও শর্মা জানিয়েছেন, সোমবার থেকে দুটি স্পেশাল ট্রেন চলবে। এদের মধ্যে একটি ট্রেন ডিব্রুগড় থেকে নয়া দিল্লি, অপরটি গুয়াহাটি থেকে হাওড়া। যাত্রী ভিড় কমাতে ১৮টি ভিন্ন ট্রেনে ২০টি কোচ যুক্ত করা হবে। এই ট্রেনগুলি বিভিন্ন সেক্টরে চলবে।

আরও পড়ুন- ইন্ডিগোর CEO পিটার এলবার্সকে শো কজ, হারাতে হতে পারে পদ!

সিপিআরও শর্মা জানিয়েছেন, এই স্পেশাল ট্রেনগুলি সম্পর্কে বিস্তারিত তথ্য পেতে আপনি আপনার নিকটবর্তী রেলওয়ে স্টেশনের সঙ্গে যোগাযোগ করতে পারেন, অথবা রেলওয়ে হেল্প লাইন নাম্বার ১৩৯ এ ফোন করে জানতে পারেন। কোন ট্রেনগুলিতে অতিরিক্ত কোচ যুক্ত করা হচ্ছে সেই বিষয়েই আপনি জানতে পারবেন।

রেলওয়ে ৮৯ টি স্পেশাল ট্রেনের কথা ঘোষণা করেছে। রেলওয়ে শনিবার থেকে আগামী তিন দিনে সমস্ত জোনে ৮৯টি বিশেষ ট্রেন চালানোর কথা ঘোষণা করেছে।

মধ্য রেলওয়ে এবং উত্তর রেলওয়ে যথাক্রমে ১৪টি এবং ১০টি বিশেষ ট্রেন চালানোর পরিকল্পনা করেছে। কর্মকর্তারা জানিয়েছেন, পরিস্থিতি বিচার করে এই ট্রেনের সংখ্যা আরও বাড়ানো হতে পারে। অন্যান্য অঞ্চলগুলিও তাদের সময়সূচী সহ বিশেষ ট্রেনগুলির বিষয়ে বিজ্ঞপ্তি জারি করেছে।

দেখুন আরও খবর-